REPUBLIKA SRBIJA

NARODNA SKUPŠTINA

Odbor za rad, socijalna pitanja,

društvenu uključenost

i smanjenje siromaštva

17 Broj: 06-2/23-13

23. januar 2013. godine

B e o g r a d

Z A P I S N I K

12. SEDNICE ODBORA ZARAD, SOCIJALNA PITANjA,

DRUŠTVENU UKLjUČENOST I SMANjENjE SIROMAŠTVA,

ODRŽANE 22. JANUARA 2013. GODINE

 Sednica je počela u 12, 05 časova.

 Sednicom je predsedavala Milica Dronjak, predsednica Odbora.

 Sednici su prisustvovali članovi Odbora: Ninoslav Girić, Milanka Jevtović Vukojičić, Aleksandar Radojević, Ljiljana Lučić, Sanja Čeković, Ranka Savić, Slavica Saveljić, Ivan Bauer i Mirjana Dragaš.

 Sednici nisu prisustvovali članovi Odbora: Miroslav Markićević, Jovana Joksimović, Dušica Morčev, Aleksandar Pejčić, Ljiljana Miladinović i Saša Dujović, kao ni njihovi zamenici.

 Sednici su prisustvovali predstavnici Ministarstva rada, zapošljavanja i socijalne politike: Zoran Martinović, državni sekretar i Dragana Radovanović, načelnica Odeljenja za međunarodnu saradnju.

 Na predlog predsednice Odbora, jednoglasno je usvojen sledeći:

D n e v n i r e d

1. Razmatranje Predloga zakona o dopuni Zakona o potvrđivanju

Konvencije Međunarodne organizacije rada o radu pomoraca, 2006

2. Razmatranje predloga za organizovanje javnog slušanja i

3. Razno.

Pre prelaska na razmatranje utvrđenog dnevnog reda, usvojeni su bez primedbi zapisnici 10. i 11. sednice Odbora, održanih 04. i 05. decembra 2012. godine.

 Prva tačka dnevnog reda **– Razmatranje Predloga zakona o dopuni Zakona o potvrđivanju Konvencije Međunarodne organizacije rada o radu pomoraca, 2006**

 Zoran Martinović je u uvodnom izlaganju podsetio da je Konvenciju Međunarodne organizacije rada o radu pomoraca iz 2006. godine Narodna skupština potvrdila oktobra 2011, da ona objedinjuje 68 konvencija i preporuka Međunarodne organizacije rada iz oblasti pomorskog saobraćaja, od čega je Republika Srbija ratifikovala njih 28. Razlog za dopunu pomenute Konvencije je to što je prilikom dostavljanja ratifikacionih instrumenata, od strane MOR zatraženo da Republika Srbija donese posebnu deklaraciju, kojom će se opredeliti o broju područja iz Konvencije koje prihvata. Budući da je neophodno bilo prihvatiti najmanje tri područja od ukupno devet, u saradnji sa Ministarstvom saobraćaja, kao nadležnim, i ostalim državnim organima, došlo se do ocene da se bez ikakvih poteškoća može prihvatiti četiri područja, i to: zdravstvena nega, naknada za slučaj bolesti, naknada za slučaj povrede na radu i naknada za slučaj nezaposlenosti, što je sve u skladu sa važećim domaćim propisima iz oblasti socijalnog osiguranja. Stoga će usvajanjem dopune Zakona biti kompletirana procedura, neophodna za definitivno prihvatanje Konvencije, koja se odnosi na zaštitu naših pomoraca i posada koje plove na stranim brodovima.

 U diskusiji su učestvovali: Mirjana Dragaš, Dragana Radovanović, Milanka Jevtović Vukojičić i Ranka Savić.

 Mirjana Dragaš je pitala koje su konkretne mogućnosti države, odnosno domaćeg zakonodavstva, prema pomorcima zaposlenim na stranim brodovima, kao i koliko se samim usvajanjem Konvencije obezbeđuje njihova pravilna zaštita.

 Dragana Radovanović je odgovorila da se ova zaštita obezbeđuje za pomorce koji odluče da se vrate u zemlju, ukoliko su ostali bez posla ili su imali povredu na radu. Ovo je recipročno, pa će radnici i u ostalim zemljama koje su ratifikovale ovu Konvenciju, imati ista prava, ali se i Srbija obavezuje na garantovanje minimuma socijalnih prava.

 Milanka Jevtović Vukojičić je pozdravila donošenje ovakvog zakona, budući da iako Srbija nema more, svake godine školuje određeni broj pomoraca, koji po završetku škole odlaze na rad u inostranstvo.

 Ranka Savić je postavila pitanje da li se ova Konvencija odnosi i na ostale zaposlene na brodu, koji nisu profesionalno brodsko osoblje.

 Draga Radovanović je odgovorila da se ona odnosi na celu posadu broda, i da predstavlja najveću konvenciju Međunarodne organizacije rada, koja je prepoznala potrebu da se jednim dokumentom sagledaju svi aspekti rada pomoraca, s obzirom da ponekad i po više godina provode na brodovima, odnosno van kuća.

 Odbor je u skladu sa članom 155. stav 2. Poslovnika Narodne skupštine, jednoglasno odlučio da predloži Narodnoj skupštini da prihvati Predlog zakona o dopuni Zakona o potvrđivanju Konvencije Međunarodne organizacije rada o radu pomoraca iz 2006. godine.

 Za izvestioca Odbora na sednici Narodne skupštine, određena je Milica Dronjak, predsednica Odbora.

 Druga tačka dnevnog reda **–** **Razmatranje predloga za organizovanje javnog slušanja**

 Predsednica je obavestila članove da se udruženje građana „Građanske inicijative“, Odboru obratilo sa predlogom za održavanje javnog slušanja na temu „Godinu dana primene zakona o socijalnoj zaštiti“. Povod za održavanje javnog slušanja jeste predstavljanje Izveštaja o rezultatima primene mera socijalne zaštite, kao i preporuke i zaključci s okruglih stolova organizovanih radi praćenja primene mera socijalne zaštite na određene ciljne grupe (deca, mladi, stari, izbegla i interno raseljena lica, osobe s invaliditetom). Javno slušanje ima za cilj da se članovi Odbora i drugi narodni poslanivci, upoznaju sa ključnim izazovima primene Zakona, na nacionalnom i lokalnom nivou. Pozvani bi bili predstavnici resornih ministarstava, pokrajinskih organa, Nacionalne službe za zapošljavanje, eksperti iz oblasti socijalne politike, kao i predstavnici korisnika usluga socijalne zaštite i nevladinog sektora.

 Ranka Savić je dodala da je u proces praćenja primene mera socijalne zaštite, kao i izradu izveštaja, uključeno sedam nevladinih organizacija (jedna od njih su „Građanske inicijative“). One zajedno čine koaliciju koja je u vreme prethodne vlade učestvovala u implementaciji Strategije za smanjenje siromaštva. Istakla je da je u pitanju vrlo značajna tema i da bi predstavnici Ministarstva rada, zapošljavanja i socijalne politike svakako trebalo da prisustvuju. Rekla je da bez obzira na to kakav je zakon na papiru, ono što je važno jeste njegova primena u praksi. S obzirom na sve, smatra da bi bilo dobro u Narodnoj skupštini, u okviru javnog slušanja, čuti pripremljeni izveštaj i eventualne predloge za izmene i dopune zakona o kom je reč.

 U diskusiji su učestvovali: Ivan Bauer, Mirjana Dragaš i Milica Dronjak.

 Ivan Bauer je rekao da ova inicijativa nevladinog sektora podrazumeva nekoliko važnih stvari, kao što su: monitoring nad primenom zakona, inkluzija svih strana zainteresovanih za primenu Zakona o socijalnoj zaštiti i povećanje svesti celokupne javnosti o problemima u ovoj oblasti. Istakao je da nije dovoljno samo doneti zakon, već i proveravati rezultate njegove primene, te ga na osnovu njih učiniti boljim. Takođe, važno je da one kategorije stanovništva na koje se zakon odnosi, budu uključene u njegovo donošenje. Rekao je da povećanje svesti javnosti o određenim problemima, podrazumeva i povećanje stepena solidarnosti sa socijalno ugroženim kategorijama stanovništva.

 Mirjana Dragaš je rekla da je vrlo zainteresovana da na javnom slušanju čuje analizu nevladinog sektora i njihovo neutralno viđenje stanja danas. Međutim, smatra da je ovo javno slušanje predloženo u previše kratkom roku, budući da je predviđeni datum za njegovo održavanje već za dva dana, a da je dopis nevladinih organizacija koje su dale predlog, stigao tek juče, što zainteresovane za prisustvovanje javnom slušanju, stavlja pred svršen čin. Istakla je da bi ubuduće javna slušanja trebalo da budu organizovana tako da se ostavi više vremena. Osim toga, iako podržava rad nevladinog sektora, smatra da bi kad se dođe do rezultata određenih analiza, najpre trebalo te rezultate podeliti sa nadležnim ministarstvima i njima ukazati na eventualne probleme i doći do odgovora zbog čega se nešto što zakon propisuje, ne sporovodi u praksi. Tada bi javno slušanje imalo više smisla i doneti zaključci bi imali veću snagu.

 Povodom primedbe o kratkom vremenskom roku za organizovanje ovog javnog slušanja, objašnjeno je da je to učinjeno na ovaj način zbog toga što je bilo neophodno da javno slušanje bude u okviru dvodnevne konferencije koju ove nevladine organizacije održavaju 23. i 24. januara. Stoga je Odbor izašao u susret organizatorima konferencije i načelno pristao da se javno slušanje ipak održi, a ovo svakako neće postati praksa.

 Predsednica se složila sa primedbama Mirjane Dragaš, kao i sa činjenicom da je ubuduće neophodno unapred planirati slične događaje.

 Odbor je jednoglasno doneo odluku da se 24. januara 2013. godine u 11,00 časova, u Maloj sali Doma NS, održi javno slušanje na temu „Godinu dana primene Zakona o socijalnoj zaštiti“.

 Treća tačka dnevnog reda **– R a z n o**

 Predsednica je istakla da je za osam predstavki, služba Odbora, zajedno sa članovima Radne grupe za predstavke, pripremila odgovore, te je predložila da oni budu dostavljeni nadležnim organima, kao i podnosiocima predstavki, i to: Veselinu Lazareviću iz Jagodine, Đorđu Kotorčiću iz Železnika, Veri Milivojević iz Uba, Predragu Ivanoviću iz Kragujevca, Dragoju Vujiću iz Mionice, Živki Popović iz Mladenovca, Dragoslavu Ivanoviću iz Beograda i Miletu Boci iz Beograda.

 Odbor je jednoglasno prihvatio predlog.

 Sednica je završena u 12, 40 časova.

 SEKRETAR PREDSEDNICA

 Žužana Sič Levi Milica Dronjak